Saija Palin vuonna 2017.
**Saija Piritta  Palin** (s. 26. helmikuuta 1978 Turku) on suomalainen malli, juontaja ja näyttelijä sekä vuoden 1999 Miss Suomen 2. perintöprinsessa ja vuoden 2000 Miss Skandinavia. Japanissa järjestetyissä Miss International Beauty -kisoissa Palin sijoittui 2. perintöprinsessaksi.

Saija Palin on missivuotensa jälkeen tehnyt juontajan, mallin ja asuntomyyjän töitä. Hän esiintyi esimerkiksi tv-ohjelmissa *Onnenpyörä* sekä *Etuovi.com*. Palin on työskennellyt useaan otteeseen Seinäjoen tangomarkkinoilla. Kesällä 2006 hän juonsi suoran tangofinaalin yhdessä Janne Porkan kanssa. Palin on ollut mukana myös Elixir-kuntoiluohjelmassa, ensin kuntoilijana/valmennettavana sekä vuodesta 2007 lähtien kauneusosion asiantuntijana. Palin on myös toiminut radiojuontajana Auran Aalloilla vuosina 2005–2006. Hän on toiminut myös TPS:n jääkiekkojoukkueen ottelu- ja klubiemäntänä Turkuhallissa.

Keväällä 2008 Palin liittyi suositun *Salatut elämät* -sarjan näyttelijäkaartiin roolihahmonaan sisustussuunnittelija Niina Kanerva. Vuonna 2009 Palin kirjoitettiin sarjasta ulos. Aiemmin hänellä oli pieni rooli *Uuno Turhapuro – This Is My Life* -elokuvassa vuonna 2004.

Saija Palinin työ juontajan töiden ohella on keramiikan valmistus; hän valmistui keramiikka-artesaaniksi Forssan ammatti-instituutista keväällä 2007. Aiemmin Palin on opiskellut lasten ja nuorten kuvataidekoulussa. Saija Palin on erikoistunut tilaustyönä tehtäviin keramiikkaveistoksiin ja sisustusastioihin. Oman keramiikkayrityksen Saija Palin perusti vuonna 2000. Palinin keramiikan ensimmäinen oma näyttely "Ensi Askel" oli vuonna 2001 Rettigin Palatsin aulassa Turussa. Tämän jälkeen näyttelyitä on ollut useita.

Vuonna 2005 Palin muutti miehensä Sami Karuvaaran kanssa Kaarinassa sijaitsevaan omakotitaloon. Vuoden 2002 kesäkuussa avioituneen pariskunnan esikoispoika syntyi tammikuussa 2007.

Filmografia
-----------

| Ilmestymisvuosi/Ensiesiintyminen | Nimi | Tyyli | Rooli |
| --- | --- | --- | --- |
| 2004 | *Uuno Turhapuro – This Is My Life* | Elokuva | Hoitaja |
| 2008-2009 | *Salatut elämät* | Televisiosarja | Niina Kanerva |

Lähteet
-------

1. ↑
2. ↑  Saija Palin *iltalehti.fi*. Viitattu 20.8.2013.
3. ↑  Kärkkäinen, Esko: Saija pärjäsi Tokion kisoissa prinsessaksi *Turun Sanomat*.  15.12.1999. Viitattu 12.7.2011. [vanhentunut linkki]
4. ↑  Muistatko Onnenpyörä-tyttö Saija Palinin? – Nykyään hän kisaa Turun asuntokaupoista Jethro Rostedtin kanssa *www.iltalehti.fi*. Viitattu 5.6.2019.
5. ↑  TPS:n klubiemäntä Saija Palinilla uusi aluevaltaus  11.8.2008. TPS. Viitattu 12.7.2011.
6. ↑  Saija Palin ja Hunks-Mauno Salkkareihin!  11.8.2008. MTV3. Viitattu 12.7.2011.
7. ↑  Lehti: Saija Palin olisi halunnut jatkaa Salkkareissa *Iltalehti*.  10.10.2009. Viitattu 12.7.2011.
8. ↑  Laurikko, Jari: Saija Palin ammentaa luonnosta ideoita keramiikkatöihinsä *Turun Sanomat*.  14.12.2002. Viitattu 12.7.2011. [vanhentunut linkki]
9. ↑  Kärkkäinen, Esko: Ajassa *Turun Sanomat*.  9.2.2001. Viitattu 12.7.2011. [vanhentunut linkki]
10. ↑  Saija Palin astui avioon Turussa.  *Turun Sanomat*, 16.6.2002, s. 12.
11. ↑  Saija Palin äitiydestä: Ihanaa on liian laimea ilmaisu. *Ilta-Sanomat*.  16.1.2007.  Arkistoitu 24.5.2012. Viitattu 12.7.2011.

Aiheesta muualla
----------------

* Saija Palin – PR ja Viihde
* Auraviihde – Saija Palin, juontaja (Arkistoitu – Internet Archive)
* Saija Palin Elonetissä.
* Saija Palin Internet Movie Databasessa. (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |